text: Drabstiltalt far havde blod på sig efter tegn på vold
  07 februar 2014 kl. 09.52
  Den 47-årige far nægter sig skyldig i drabet på sin søn, der døde efter to knivstik i brystet lillejuleaften.
  Med et foto af sønnen i hånden tog en drabstiltalt familiefar fra Bramming fredag formiddag plads i vidneskranken i retten i Esbjerg.
  Han er tiltalt for drabet på sin 20-årige søn om morgenen lillejuleaftensdag i 2012.
  Faren nægter sig imidlertid skyldig i knivstikkeriet, der kostede Simon Skovmand livet.
  - Vi har altid haft et godt forhold, siger den 47-årige mand om sit forhold til det ældste af sine tre børn.
  Simon Skovmand blev fundet i en blodpøl på en trappeopgang i Storegade i Bramming.
  Obduktionen viste, at han forblødte efter to stik i brystet med en urtekniv. En kniv, der efterfølgende blev fundet i den 47-årige fars lejlighed, ligesom der også blev fundet blod på manden efter tegn på vold.
  Den tiltalte har siddet varetægtsfængslet siden 24. december 2012.
  Retssagen fortsætter med afhøringer af den tiltalte, ligesom fredagen også byder på afhøring af fire vidner.
  Der er afsat fire dage til retssagen, hvor der ventes dom torsdag.
  